Surat re' ia na'ko kau, nai' Paulus, re' Uisneno neik Non anruur kau he 'jair haef 'eu Yesus Kristus. Sin nreek kau he 'nao utoon rasi nmatoom nok monit re' batuur, re' Uisneno nba'an he nfee je neu are' apirsait neu Yesus Kristus.
Timotius! Ho on re' au aan ha kuuk. Onaim au 'onen he Ama' Uisneno, ma hit Usi' Yesus Kristus, anneek ko, nakrira' Sin neek reek Goe neu ko, ma nfee ko monit ambi mamut ma ao-mina'.aHaef ein sin Reta' 16:1
Nai' Paulus ntoit makasi neu Uisneno
3Au 'onen fai-manas ma 'teek ko. Au 'toit makasi piut-piut 'eu Uisneno, natuin ho mutuin Ee piut. Au 'tuthae Je nok neek akninu', on re' hit be'i-na'i sin ntuthae Je. 4Au umnau, oras hit tbaits ok neno naan, ho mkae mpin-pinus. Etun au 'roim he uteef a'tein 'ok ko, maut he au 'mariin.
5Au umnau, afi unu', oras ho mmurai mpirsai batuur-batuur meu Usif Yesus. Pirsait human on re' nana, na'uu ma na'baa' nain na'ko ho be'i bi Luisa, ma ho aina' bi Yunika in nekan. Ma au msa' a'tebes ak pirsait human on re' naan anmoni msa' et ho nekam.bHaef ein sin Reta' 16:1
Nai' Paulus antoit he nai' Timotius anpaek manoef ma mahinif re' Uisneno nfee ne sin
6Neno naan, oras au 'ait au niimk ein ma 'tao sin 'eu ko, ma 'onen a'teek ko, oras naan Uisneno ntao ko 'be'if ma ma'tanif he ho bisa mmeup meu Ne. Onaim oras ia, au 'toit ko he munaoba' mufani' ho manoef ma mahinif naan. 7Fin, Smanaf Uisneno ka nmoe' kit fa he tjair amtaus. Mes In nmoe' kit atjair tuaf-tuaf re' na'bei' ma npirsai in tuan, re' anmaneek nahiin, ma nafreu nahiin in tuan ee rek-reko. 8Onaim kais mumaeb om he mu'uab anmatoom hit Usi'. Ma kais mumaeb om natuin anhukun kau et bui. Au 'taam bui re' ia, natuin au 'tuthae hit Usi'. Onaim, karu ho mutoon Rais Reko nana te, ho ro he mubarab ho tuam aan he musaah susat-ma'ne'at on re' hai. Karu ho mupein susat-ma'ne'at on re' naan, Uisneno of anha'tain ko.
9-10Natuin Uisneno es ansoi naan kit na'ko hit saant ein.
Ma In es anpiir naan kit he tjair In tuaf ein re' atmoin nok akninu'.
In nakrira' In nekan reek Goe neu kit, natuin In nneek kit.
Te kah, hit ka tmoe' tiit fa saa'-saa' es, henati' hit maso'ik he ttoup In arekon.
Uisneno ka nmoe' pah-pinan ia fa fe'e mes, In nafeek anrair he nreek Yesus Kristus neem,
he nakrira' In nekan arekot, ma nsoi nafetin kit.
Rarit Yesus Kristus neem anrair, ma nfei nrair sarit naan,
Ma In naseer rasi 'maten in kuasan!
Ia njair Rais Reko!
Onaim, sekau-sekau re' anpirsai neu Yesus Kristus, ka nmate ntein fa heen, mes anmoin piut nok Uisneno.
11Etun Uisneno nait kau 'jair haef 'eu Yesus Kristus, he au utoon In Rais Reko, ma unoni' sekau-sekau nbi mee-mee.c1 Nai' Timotius 2:7 12Rasin re' naan ok-oke' nmoe' kau m'es na' au 'upein 'ha'mu'it et bui ia in nanan. Mes au ka umaeb ok fa! Natuin au uhiin sekau es re' au 'pirsai. In es re' Usif Yesus. Ma au uhiin namneo-namneo 'ak In es nana'at kau mepu ia, In es anpafa' ma npanat mepu ia, ma In es anha'tain kau he au bisa unaob mepu ia, tar antea In nkoe Non anfain neem. 13Onaim, mutuin nai 'tope' nbi monit na'ko noni' amneot, re' au ukrira' sin neu ko. Karu ho mpirsai piut-piut, ma amneek sekau-sekau, ho mutoon mak ho mmafuut mok Yesus Kristus. 14Uisneno nana'at anrair a'mu'if ma'osa' huum es et ho 'niman, es re' noni' arekot amneot. Onaim, ampanat murek-reko' a'mu'if re' naan! Ampaek Uisneno In Smana Kninu' re' et hit nekak, maut he In nturun ma nbaab ko, he mpanat a'mu'if naan rek-reko.
Nai' Onisiforus anturun nai' Paulus anbi bui
15Ho of amneen amrair nak nai' Figelus ma nai' Hermogenes, sin atoin sona' na'ko propinsi Asia*Propinsi Asia naan, oras ia njair Pah Turki in pasa' neon tees. sin nasaitan kau goen. 16-18Mes nai' Onisiforus ka on fa naan. In ka nasaitan kau fa. Ho muhiin kuum, oras au a'bi kota Efesus fe', in nturun ma nbaab kau piut. Oras ia, in natua goen et kota Roma ia. Oras in neem antea, in naim kau neu-mneem anbi mee-mee. Namuni te, in nateef nok kau nbi bui. Mes in ka namaeb on fa. Nati' te in neem anbi bui ia, ma anha'tain au nekak.
Onaim au 'onen ma 'baiseun 'eu Uisneno he nakrira' In nekan arekot neu nai' Onisiforus nok nain in nonot-asar sin. Anbi neon amsoupt ii te, karu Uisneno nafeek mansian ein sin rasin, au ufnekan he karu reko te, Uisneno nafeek neu nai' Onisiforus sin nok rek-reko.
Hit re' atuina' Kristus, ro he tmoin on re' soraurs ein re' natniin sin a'nakat
21Timotius, au aan neka'! Yesus Kristus naan, Atoin neek reko. Oras ia, ho mmafuut mok Ne, ma In nabarab he nha'tain ho nekam. Onaim ho ro he mtoup goah! 2Unu' te, au unoni' ko 'bi too mfaun ein sin humak ma sin matak, anmatoom nok Uisneno In raan amneot. Onaim oras ia, au 'toit ko, he are' saa'-saa' re' ho mnena mrair sin na'ko kau, ho meik sin ma mnao munoni' mtein sin neu tuaf-tuaf re' mapirsa'i. Tuaf ein re' naan, ro he nmanoen he nanoni' ntein tuaf bian.
3Hit ar-arkit re' ia, tahuum on re' Yesus Kristus In soraurs ein. Onaim hit ar-arkit tsutai ha'mu'it on re' In. Natuin ho re' naan, soraur reek goes, ho ro he msutai ho sapaam. 4Sorarus re' nanaob in mepu, ka nhee-hee gon fa neu urusan bian anteni'. Nok ranan naan, in bisa nhariin in a'nakat.
5Taiti 'tope' teta' na'ko mari'ut. Karu he tmariu' tok, ro he tatuin mari'ut naan in atoran. Mes karu ka tatuin fa te, of napoitan kit, ma ka tapein fa mnisat. On nana msa', karu he tanaob Uisneno In mepu, ro he tatuin In atoran.
6Amkius atoin tani msa'. In nmeup ma'tani' anbi in rene. Onaim, in es re' nnaben nahunun reen je in afan. 7Mutenab murek-reko' a'toep ein fe'ena. Uisneno of namnaub ma natoon sin a'mouf kein neu ko.
8Mutenab murek-reko' Yesus Kristus. In re' naan, usif nai' Daut in sufan-ka'un. In nmaet, mes Uisneno namonib nafani' nrair Je. Nana njair Rais Reko, re' au 'eik je ma utoon ee nbi mee-mee. 9Natuin au utoon Rais Reko naan, es na' au 'upein ma'ne'at ia. Saa' antein sin nfuut kau npaek korenit, nahuum on re' au re' ia atoin maufinu. Mes sin ka na'be'in fa he nfutu' ma nkorenit Uisneno In Rais Reko. 10Onaim, au ubarab au tuak ii he usaah kuuk ma'ne'at huma'-huma'. Asar Uisneno In tuaf ein re' In npiir naan sin naan, napenin rasi 'honis. Fin Uisneno of nait na'ratan sin piut, natuin sin ntaman Yesus Kristus In nonot-asar. 11Uab ein re' ia, ro batuur:
“Karu hit ttoup, nak, Kristus anmate nsenu' kit,
nana on re' hit maet tasaitan monit amnaa',
rarit, hit imsa' of atmoin tabua tok Ne.
12Karu hit taran atbi ma'ne'at,
hit imsa' of atnaa' aprenat tok Ne.
Mes karu hit tasuan Ne,
In imsa' of nasuan kit.aNai' Mateos 10:33, Nai' Lukas 12:9
13Maski hit ka ta'kii' fa,
mes In na'kii' piut,
natuin In ka bisa napoi fa. In na'uab saa' ate, In nmoe' natuin ee.”
Ameput re' Uisneno nbo'is
14Mumnaub apirsait ein, he sin kais annikan rasin re' ia ok-oke'. Amreek sin ampaek Uisneno In kanan, he sin nasnasab uab ein re' anmatoena' rasi nmatoom uab tuuk es in a'moufun. Rasin nana ka ma'afa' fa. Suma nare'u haa aneent ein sin teenb ein. 15Maim ranan rek-reko he mmoe' ho tuam aan on re' ameput re' maso'ik anbi Uisneno. Tuaf on re' naan, kais namaeb on, natuin in nanaob in meup goe nok rek-reko. Ho ro he mjair tuaf re' munoni' namneo goah antoom Uisneno In Kabin ma Prenat. Fin In Kabin ma Prenat naan, ro namneo! 16Mu'rooba' ho tuam aan mu'ko uab ein re' ka ma u'u fa, ma mu'ko uab ein re' ka neik fa hormaat neu Uisneno. Natuin rasin nana nmoe' mansian ii nmaufiun piut-piut. 17Sin uab maufiun ein naan annoman nahuum on re' menas es, re' anteek ee te, nak, kanker. Nai' Himenius ma nai' Filetus sin uab kein on re' naan! 18Sin noin kein ansanan. Sin nak, atoin amaets ein, anfenan nfain neen. Mes nana nsaan! Nok ranan naan, sin nbeon nrarin na'kon noni' amneot. Saa'-saa' re' sin nanoni' sin naan, nareu' tuaf bian sin neek pirsait.
19Mes a'sukif re' Uisneno nateke nraar je naan, namkeis. Anbi 'sukif naan, matu'i mnak, “Uisneno nahiin narek-reko In nonot-asar sin”, ma “Sekau-sekau re' na'ruri' ma na'bees neu Uisneno, ro he na'roba' in tuan ee na'ko maufinu.” A'sukif naan, es re' Uisneno In na.bSurat Sensus 16:5
20-21Tait ii 'tope' anbi atoin amui't ein sin uim ne. Anbi naan, anmui' bare' huma'-huma'. Bian anmoe' sin na'kon noni mnatu ma bian na'kon noin muti'. Mes bian na'kon hau ma afu 'kere. Baer ein re' mamasa', uim tuaf ee, npaek sin nbin fesat ko'u. Mes baer ein re' ka mamasa' fa, uim tuaf ee, namaeb on karu in npaek sin inbin too mfaun ein sin maatk ein. On nana msa' mansian ii. Karu nmui' tuaf na'rooba' in tuan ii na'ko maufinu, in on re' baer mamaas ein. Uim tuaf ee anmariin he npaak je, natuin in mapake' he nmeup reko huma'-huma'.
22Muinf ein bisa nmoufun rabah natuin sin neek roimt ein. Mes ho ro he mpanat ho tuam aan rek-reko, kais mutuin ho neek roimt aan. Maim meu moe' reko piut-piut. Ampirsai piut meu Uisneno. Ammoni mbi manekat ma mamut mok tuaf bian. Are' apirsait ein neu Uisneno, re' anmonin nok neek akninu' naan, sin nromin he nmo'en rais reko piut-piut. Onaim, Timotius, ho ro he moes aan sin! 23Au utoon ufani' ko sin! Kais amseit nom he mnao mmatoena' rasi-rasi re' ka ma'u'u fa. Natuin rasin naan suma neik ki meu matoes ma mabanat. 24Ameput neu Uisneno, ka nabei' fa he njair amatoes. Mes sin ro he nneek ma'nuran nok too mfaun, nanoni' nahinin, ma fin anneka mnaun neu amatoes ein. 25Sin ro he natuuk reko neu tuaf-tuaf re' biasa nraban. Nok ranan naan, karu reko te, Uisneno na'bani' sin neek ein ma na'pisan, rarit sin ntoup saa'-saa' re' arekot amneot. 26Nok ranan naan, sin bisa na'te'un sin neek kein antein, rarit sin nasoitn ok na'ko niut reu'f ein sin a'nak ko' goe, re' anfuut sin he natuin in roim ne.
Anbi oras neon amsoput, mansian ii in a'moin ii on re' mee?
31Timotius! Oras antea pah-pinan ia in neno-neno amsoput te, in suus tein amfaun ii kaheen. Au utoon ain ko on naan. 2Mansian ii, of namnau nanesib sin tuak ein, ma nsinmaak naha roit. Sin nabe'ob sin tuak ein, ma nkana' paar biak ein, na'uab na're'uf tuaf bian, ka nroim fa he natniin amahoin tein, ka ntoit nahiin fa makasi, ka atoup noni' fa, ka nroim nain fa rais Uisneno, 3ka nmaneek nahinin fa, ka nromin fa he naraem ok nok es, sin nromin he na'munu', ka ntahan nabei' fa sin tuak, maufinu baineisi', ka nromin fa rais reko, 4anromin he na'sosa' sin aok-biak ein, natenab paar aah, nmoo' jok on ahinit, anromin he natuin sin neek romik anneis na'ko Uisneno In romin. 5Anmoo' jok on re' anaob rais pirsait, mes ruman. Uisneno In kuasan, ka natua fa sin neek ein. Kais mubnoon reko mok tuaf-tuaf on re' naan!
6Tuaf-tuaf on re' naan antaman neu es in umi, nok huma' 'moe, he nfuir bifee neek a'oert ein, ma rabah ate napein kopo'. Bifeen on re' naan, sin a'moin kein anbaun sanat na'tuup, ma nmonin natuin sinmakat ma neek-komat huma'-huma'. 7Sin neen tunggur fe'u, re' neem nanoni' rais fe'u, ma sin natuin-tuin ein aah. Mes sin ka ntai nahinin fa, mee es antoom ma mee es re' nsaan. 8Ho mumnau reta' anmatoom nok nai' Yanes ma nai' Yamres,*Kanaf ‘Yanes ma Yamres’ ka matu'i fa et Surat Manba'an Amnaa'. Mes anmui' atoin ahinit bian nak, of oni' sin nua sin re' naan, atoin araut na'ko pah Masir re' anraban nai' Musa oras in neik too Isra'el anpoin na'ko pah Masir. Amrees reta' et surat Anpoin na'ko Pah Masir 7:11. ai' kah? Oras naan, sin nraban ka'o Musa. Tunggurun re' oras ia, sin huma' mese' on re' naan. Sin nraban noni'-taru' amneot. Sin teenb ein namre'un, ma sin pirsait ein, anbeon. 9Tunggur-poi on re' naan, ka neu he ntahan fa 'roo. Ka 'roo-roo fa te, too mfaun ii nahiin sin moon kein! Nahuum on re' unu' te, too mfaun ein nahiin nai' Yanes ma nai' Yamres sin puta-kriu ngguin.
Amnaa' muher-heran noni'-taru' re' ho mtopu mrari
10Tius! Ho muhini mrair au 'moin ki ok-oke'. Ho muhini mrair are' saa' re' au unoni' sin. Ho muhiin au sarit. Ho muhiin saa' re' au 'pirsai. Ho miit kuum au neek sabaar 'eu too mfaun, ma au maneek ii 'eu sin. Ma ho msa' muhinim mak au 'aran ma 'sabaar au tuak ii. 11Ho muhiin imsa' ammak sin nteir-hae kau, ma nasahab kau ha'mu'it ma ma'ne'at huma'-huma'. Au upein ha'mu'it ma ma'ne'at on re' naan, anbi kota Antiokia, Ikonium, ma Listra. Mes Uisneno nsoi nafetin kau na'ko rasin naan.aHaef ein sin Reta' 13:14-52, 14:1-7, 8-20 12Batuur, are' apirsait neu Yesus Kristus, re' nromin he nmonin nok neek akninu' natuin Uisneno In romin, tebes atoni' of anha'mui' sin. 13Antutan ntein, amaufiunt ein ma aputa-kriu ngguin, anmo'en rais maufinu piut-piut. Sin napoi natupa' biak ein. Mes kah, tuaf bian napoi naan sin imsa'.
14Mes ho ro he mnaa' muher-heran noni'-taru' re' ho mtoup murair sin. Ma saa' re' ho mpirsai je naan, ro he mutuin ee piut. Natuin, nana es re' amneot! Ho muhiin batuur, sekau es re' nanoni' ko rasin nana, oo? Ho bisa mpirsai sin!b2 Nai' Timotius 1:5, 2:2 15Anmurai na'ko ho an-ana' fe', ho munoni' mrair Uisneno In Sura Kniun Ee in afan. Sura Kninu' naan in afan, es re' natoon rana 'honis. Fin karu ho mpirsai meu Yesus Kristus, nana nfei ranan he ho bisa mmafuut mok Uisneno mbi sonaf neno-tunan. 16Are' saa'-saa' re' matu'i et Sura Kninu' naan, batuur Uisneno kuun es nana'at sin henati' mansian ii antui sin. Tuis ein re' naan, mapake' he: nanoni' tuaf anmatoom nok saa' es re' batuur, nakrira' tuaf ein sin sanat, natuuk nafani' tua-aseket neu raan amneot, ma nanoni' mansian ii he nmonin neno-neno nbin Uisneno In romin. 17Nok ranan naan, Sura Kniun Ee, bisa nfeen Uisneno In tuaf ein a'be'if ma manoef, he sin nanaoba' are' kanan meup arekot.
Mnao mutoon Uisneno In Kabin ma Prenat
41-2Yesus Kristus of ankoe Non anfain neem neu pah-pinan, he naprenat on re' usif. Et amonit ma amates of anhaken nbin In matan, he In nafeek sin rasin. Natuin rasi naan, anbi Uisneno ma Yesus Kristus Sin humak-matak, au 'toit batuur-batuur 'eu ko, he mnao mutoon Uisneno In Kabin ma Prenat. Mu'neen om piut! Kais mutenab mak, oras reko, ai' kah. Mukrira' sin, sin sanat, mes mukain sin nok neek sabaar. Amha'tain sin neek ein, meik noni'-taru' amneot.
3Fin, of noka'-nmeu te, tuaf-tuaf ka nroim fa he nneen noni'-taru' amneot. Sin of na'bua' tunggurun re' bisa na'uab ein natuin sin roim kein, he nharinab sin oras sin nnenan. 4Sin nkeeh natau sin ruik ein he ka natniin fa noni'-taru' amneot. Mes sin neen neu rais reta' ruum-ruum.
5Maski on mee msa', ho neek maan ro he natee. Maran ambi ha'mu'it. Amnao mutoon Rais Reko he tuaf-tuaf anpirsain neu Yesus Kristus. Amtuthae tuaf-tuaf nok neek marine, tar antea mepu naan namsoup. Kais ammepu stena'-stena'.
6Antoom au tuak ii te, kais amfairoir kau, natuin au nuut ii he namsoup goen. Au on re' oe nbi kraas, in nat'oop am he oek een.*Oras atoin Yahudis sin nabaar bein fua'-turu' anbi Uim Onen Uuf, anmui' naan fua'-turu' huum es, re' on re' he n'oop ein tua-min-kase nbi mei-fuat. Nai' Paulus anfee 'tope' nak, in a'moin ne on re' tua-min-kase re' nat'oop anjair fua'-turu' neu Uisneno. 7On re' mnaent ii te, au 'aen ma 'tea 'rair nok reko. Au utuin piut 'eu Yesus Kristus, ma ka 'teib 'iit fa 'eu mee-mee. 8Oras ia, au a'pao-pao raas jes fe'. Es re', kra-mnatu re' Usi' napaar ee neu sekau-sekau re' in a'moin ee namneo ma namnoon. Hit Usi' naan, afeek rasi amneot. In ka npiir fa humaf. Of antea in ors ate, In of annona' kau kra-mnatu naan. Mes ka neu kau fa 'mees. Sekau-sekau re' anneek Ee, ma anpao-pao Goe he nkoe Non anfain neem, sin napein akra-mnatu on nana msa'.
Nai' Paulus anba'an rasi huma'-huma'
9Tius! Reko te, uum amkius maan kau rabaah fe'! 10Oras ia, au 'mes-mees kuuk. Nai' Kreskes annao nrair et propinsi Galatia. Ma nai' Titus annao nrair et pah Dalmatia. Mes nai' Demas nroim nanesib risan amre'ut nbi pah-pinan ia, onaim in nnao nasaitan kau. In nnao et kota Tesalonika.aKolose 4:14, Nai' Filmon 24, 2 Korintus 8:23, Galatia 2:3, Nai' Titus 1:4 11Suma nai' Lukas es re' natua nok kau et ia. Maim maan nai' Markus he nua ki iim bu'-bua'. Natuin in bisa nturun ma nbaab kau nbi rasi huma-huma' nbi ia.bKolose 4:14, Nai' Filmon 24, Haef ein sin Reta' 12:12, 25, 13:13, 15:37-39, Kolose 4:10 12Au 'reek nai' Tekikus nnao et kota Efesus.cHaef ein sin Reta' 20:4, Efesus 6:21-22, Kolose 4:7-8 13Karu ho uum ate, kais amnikan he mait meik maan kau au baur manikin re' au umaik ee et nai' Karpus in umi, et kota Troas. Ma kais amnikan he mait meik au tuis ein naan, anneis-neis re' au 'tui sin et pasu.dHaef ein sin Reta' 20:6
14Nai' Aleksander, atuut noin moro' naan, anmoe' maufinu' neu kau fani-fani. Maut he nmoe'. Uisneno of es anbaras neu ne, anmatoom nok in a'mo'en naan.e1 Nai' Timotius 1:20, Sit Pures-Bo'is sin 62:12, Roma 2:6 15Ho ro he mpaant om mu'ko atoni' re' naan, natuin nati' te in nraban hit uab ak.
16Oras au 'hake 'bi afeek rasi he umneob au tuak, ka tiit tain fa es he nok kau. Sin arsin nnaon nasaitan kau. Maut he on naan. Maut he Uisneno nnikan nain sin saant ein. 17Maski on nana msa', Uisneno ka nasaitan kau fa. In nha'tain kau, henati' au bisa unaob In Rais Reko, ma au ka 'kuran fa saa'-saa'. Au utoon 'eu atoin ein re' ka Yahudis fa, he sin neen niit Rais Reko naan. Ma Uisneno ansoi nrair kau na'ko siraak ko'u. 18Ma In of ansoi kau na'ko rais maufinun ok-oke'. Ma In neik kau nok ao-mina', ma nataam kau 'eu sonaf neno-tunan. Anbi naan, In es annaa' aprenat.
Uisneno naan, apinat ma akrahat! Au 'pures u'naeb Ee ka natfeek niit fa, tua! Amin.
Nai' Paulus natu'ub in surat
19Kais amnikan he mfee tabe ma han buseet meu bi Priskila,†Uab Yunani nbi ia, matu'i mnak, ‘Priska’. Priska ma Priskila, huma' mese'. ma in mone, nai' Akila. On nana msa' meu nai' Onisiforus ma in nonot-asar sin ok-oke'.fHaef ein sin Reta' 18:2, 2 Nai' Timotius 1:16-17 20Nai' Erastus natua et kota Korintus. Neng goes ii, au 'nao usaitan nai' Trofimus anbi kota Miletus, natuin oras naan in nameen ma'fena'.gHaef ein sin Reta' 19:22, Roma 16:23, Haef ein sin Reta' 20:4, 21:29 21Maim ranan he karu reko te, ho uum amtea main ia, oras maniik ii ka ntaam fa fe'. Hit aok-bian abitan ia, es re': nai' Ebulus, nai' Pudes, nai' Linus, ma bi Klodia, ansoun ein tabe ma han buseet neu ki. On nana msa', neu hit aok-bian Kristen sin.
22Au ufneek he Uisneno In nok ko piut-piut. Maut he In nakrira' In nekan arekot neu ar-arki.
On re' naan, tua,
Au, nai' Paulus, kau
*1:15: Propinsi Asia naan, oras ia njair Pah Turki in pasa' neon tees.
*3:8: Kanaf ‘Yanes ma Yamres’ ka matu'i fa et Surat Manba'an Amnaa'. Mes anmui' atoin ahinit bian nak, of oni' sin nua sin re' naan, atoin araut na'ko pah Masir re' anraban nai' Musa oras in neik too Isra'el anpoin na'ko pah Masir. Amrees reta' et surat Anpoin na'ko Pah Masir 7:11.
*4:6: Oras atoin Yahudis sin nabaar bein fua'-turu' anbi Uim Onen Uuf, anmui' naan fua'-turu' huum es, re' on re' he n'oop ein tua-min-kase nbi mei-fuat. Nai' Paulus anfee 'tope' nak, in a'moin ne on re' tua-min-kase re' nat'oop anjair fua'-turu' neu Uisneno.